Aki-Mauri Huhtinen

Aki-Mauri Huhtinen (s. 27. elokuuta 1966 Tampere) on yleisesikuntaeverstiluutnantti ja Maanpuolustuskorkeakoulun professori.

Henkilöhistoria
Ylioppilaaksi Huhtinen tuli 1985 Sammon Urheilulukiosta Tampereelta ja valmistui Kadettikoulusta 1989. Varusmiehenä hän oli Urheilukoulussa Lahdessa, laji jääkiekko. Hän toimi ensin puolustusvoimien palveluksessa opetusupseerina ja opettajana ja sitten Maanpuolustuskorkeakoulussa tutkijana ja vuodesta 2004 johtamisen professorina. Huhtinen on myös käytännöllisen filosofian dosentti Helsingin yliopistossa ja informaatiotieteiden dosentti Lapin yliopistossa, samoin kuin Tampereen teknillisen yliopiston dosentti. Hän on myös Jyväskylän yliopiston dosentti. Hän on julkaissut useita kirjoja filosofiasta, strategisesta johtamisesta ja sodankäynnin uusista muodoista. Huhtinen valmistui vuonna 2000 Maanpuolustuskorkeakoulusta yleisesikuntaupseeriksi. Vuosina 2006–2007 hän oli vieraileva tutkija Edith Cowan -yliopistossa Perthissä Australiassa. Hän palveli 2013–2014 kuusi kuukautta ISAF-operaatiossa Afganistanissa ja oli vieraileva tutkija Baltic Defence Collegessa Tartossa, Virossa vuonna 2014. Vuosina 2018–2019 hän palveli KFOR operaatiossa Kosovossa apulaisosastopäällikkönä ja 2020-2021 NATO Strategisen kommunikaation osaamiskeskuksen osastopäällikkönä Riiassa. Vuonna 2019 hän oli vierailevana professorina Newcastlen yliopistossa, Englannissa.

Huhtisen filosofinen asiantuntija-alue on laaja. Hän kiinnostui filosofiasta ja väitteli tohtoriksi Tampereen yliopistosta eksistenssifilosofiaa ja -psykologiaa käsittelevällä työllään Sielun parantamisesta sielun hoitamiseen 1996. Kasvatustieteitä sivuten hän on kirjoittanut useita teoksia niin filosofian kuin puolustushallinnonkin alalta. Huhtinen on toiminut myös Kylkirauta-lehden päätoimittajana ja julkaissut useita artikkeleita ja esitelmiä. Huhtisen panoksesta suomalaiseen filosofiaan tekee ajankohtaisen, että hän on pystynyt käsittelemään muuttuvan maailman terroristisia ja muita turvallisuusuhkia uusista dynaamisista näkökulmista. Hänen lähtökohtansa ovat filosofian piiristä omaksutussa näkemyksessä, että tieto ja sen jakelureitit edustavat pääomaa, hallintaa ja valtaa ja muodostavat siten erään nykyaikaisen sodankäynnin keskeisimmistä taistelukentistä. Huhtinen on mukana ProComma viestinnän ammattilaisten toiminnassa sekä Tiedepolitiikka -lehden toimituskunnassa. Huhtinen on mukana Suomen Akatemian tutkimushankkeissa Maanpuolustuskorkeakoulun tutkimusryhmällä. Hänen viimeisin kirjansa on kirjoitettu yhdessä Kari Laitisen kanssa, Kansallisen turvallisuuden murros (Docendo, 2021).

Teokset

Dasein-analyysi. Eksistentiaalinen psykoanalyysi, (lis.) 1995.
Sielun parantamisesta sielun hoitamiseen, (väit.), 1996.
Suomalaisen upseeriuden tulevaisuus, 1999.
Näkyvä ja näkymätön kuri, 2001. 
Taistelut, kokemus ja tieto (Jari Rantapelkosen kanssa), 2001.
Imagewars – Beyond the Mask of Information Warfare, (Jari Rantapelkosen kanssa) 2001. 
Oppilasupseerit tutkijoina, 2001.
Keinosota. Taistelu vastaanottajista, 2003.
Sanasota. Johdatus sodan ja sodanjohtamisen filosofiaan, 2005.
Sotilasjohtamisen tiedon kohteet, (toim.) 2006. ISBN 951-25-1668-3
Messy Wars (Jari Rantapelkosen kanssa), 2008.
 Binaries in Battle: Representations of Division and Conflict (toimittaneet Marja Vuorinen, Noora Kotilainen ja Aki-Mauri Huhtinen), 2014.

Lähteet

Katso myös 
 Tampereen fenomenologia

Suomalaiset filosofit
Maanpuolustuskorkeakoulun professorit
Suomalaiset professorit
Suomalaiset everstit
 Suomalaiset päätoimittajat
Vuonna 1966 syntyneet
Elävät henkilöt